И ныбжьэгъухэм жаIэ
ЗэрысцIыху лъандэрэ
Мухьэжидрэ сэрэ зы хьэблэм дыкъыщалъхуащ, дыщапIащ, зы партэм дыдэсу дыздеджащ. И адэ-анэм, и къуэш нэхъыжьитIым яхуэфащэу, абыхэм я жыIэмрэ я щапхъэмрэ и гъуазэу нобэм къэсащ. Ди гъури ди цIынэри зэрыщIэрт. Еджэным хуэжант, и ныбжьэгъу цIыкIухэр фIыуэ илъагъурт, дэтхэнэми дэIэпыкъуну, зыщIигъэкъуэну хьэзырт. ЗэрысцIыху лъандэрэ нэхъыжь и псалъэ тIу ищIауэ е и губгъэн къихьауэ къысхуэщIэжыркъым. Зэманышхуэ дэкIами, абы пэжагъыу дэслъэгъуар сщыгъупщэркъым, дапщэщи сфIэлъапIэщ. Республикэм и IэнатIэ нэхъ гугъу дыдэхэм ящыщ зым зригъэужьащ, къэрал псом цIэрыIуэ щищIащ. Абы и щыхьэтщ и гуащIэм къыпэкIуа дамыгъэ лъапIэхэр.
Зи илъэс 80-р нобэ зыгъэлъапIэ си ныбжьэгъу Къущхьэ Мухьэжид сохъуэхъу иджыпсту хуэдэу жыджэру, гушхуэныгъэ хэлъу дунейм тетыну, и лъэпкъымрэ и Iыхьлыхэмрэ куэдрэ яхуэпсэуну. Илъэсищэ гъащIэ Тхьэм къуит, си къуэш!
МЭРШЭНКЪУЛ Хьэсэнбий,
Бахъсэн районым егъэджэныгъэмкIэ и IуэхущIапIэм и унафэщIу лэжьа.
Шэч къытесхьэркъым
И хьэл-щэнкIэ, и дуней тетыкIэкIэ абы къыпэхъун къэгъуэтыгъуейщ. Илъэс 60 хъуауэ дызэныбжьэгъущ, дызэкIэлъокIуэри, хабзэм щытекIа, и пщIэр щимыIыгъыжа къэхъуакъым. Узыхуэгузавэ щыIэмэ, зыкъыпщIигъэкъуэну хьэзырщ. Зэкъым е тIэукъым абы лэжьыгъэ IуэхукIэ сызэрыхуэзар. Къапщтэмэ, Зеикъуэ къуажэм дэт школ-интернатым куэдрэ къыдэIэпыкъуащ. И жылэжьыр, къызыдэкIа хьэблэр зэи зыщигъэгъупщэркъым. Абы щыпсэухэр езыр къызыхэкIа лъэпкъым щыщхэм хуэдэу фIыуэ елъагъу. Къущхьэ Мухьэжид лъэужь дахэ, угъурлы мы гъащIэм щыпхишащи, ар и щIэблэм гъуазэ зэрахуэхъунум шэч къытесхьэркъым.
Мы Iэмалыр къэзгъэсэбэпу си ныбжьэгъу Iумахуэм сохъуэхъу мы дунейм дяпэкIи гу щихуэну, къыщалъхуа махуэ куэд узыншэу игъэлъэпIэну.
КЪАСКЪУЛ Iэбубэчыр,
Зеикъуэ къуажэм и Iэтащхьэу щыта.
А зэманыр ди дежкIэ гуимыхужщ
Дэ тIури Мухьэжиди дызэхьэблэт. Зы унагъуэм хуэдэу дызэдэпсэуащ, дыкъыздэхъуащ, ди сабиигъуэм гугъуехь Iэджи зэдэдгъэващ. Щыри дызэдэIэпыкъурт, зэрытхузэфIэкIкIэ зызэщIэдгъакъуэрт, дызэрыхъумэжырт, хьэлу Iыхьэр зэдэдгуэшырт. Нобэ ди ныбжьыр хэкIуэтами, зыри тщыгъупщакъым, а зэманыр ди дежкIэ гуимыхужщ.
ГущIэгъу хэлъу, и сэбэп цIыхухэм яригъэкIыу илъэс 80 къэзыкIуа ди ныбжьэгъуфIым дохъуэхъу адэкIи къыхупищэну, и Iэ-и лъэр жану, узыншэу и щIэблэм куэдрэ яхэтыну.
ЩАУЭ Ждинрэ
УЕТ Аслъэнбийрэ,
егъэджакIуэхэщ.
